Rowers sak toe op Wes-Randse hoërskoolPanyaza Lesufi het die rooftog veroordeel. (Foto: @ParliamentofRSA/Twitter) Twee gewapende rowers het Vrydag op die AB Phokompe High School in Randfontein toegeslaan en verskeie onderwysers asook die skoolhoof aangehou en beroof. Die rowers het glo toegang tot die skoolterrein verkry deur aan te voer dat hulle ’n afspraak met die skoolhoof het. Luidens ’n verklaring deur Panyaza Lesufi, LUR vir onderwys in Gauteng, het die rowers die personeel van hul persoonlike besittings, waaronder juwele, selfone, geld en vyf skootrekenaars beroof. Die rowers het glo ook op die sleutels van die skool se kluis aangedring, maar het in ’n motor gevlug sonder om toegang daartoe te verkry. “Ons veroordeel hierdie lafhartige daad van die rowers om ŉ hoërskool in die gemeenskap te teiken. Ons doen ŉ beroep op dié gemeenskap om die polisie met inligting by te staan sodat die skuldiges aan die pen kan ry,” het Lesufi Sondag gesê. Die betrokke personeel is nie tydens die voorval beseer nie, maar sal Maandag traumaberading deur die onderwysdepartement se psigososiale eenheid ontvang. Volgens Lesufi word die voorval deur die polisie ondersoek. Die polisie het intussen nog nie op Maroela Media se navraag reageer nie. Dit is dus nie duidelik of enigiemand intussen in verband met die voorval in hegtenis geneem is nie.